Lidt over halvdelen af de stemmeberettigede har klokken 17.00 været forbi stemmeboksen. Læs mere om valget her i artiklen.

Klokken 17.00 har 3.806 personer i Nykøbing svarende til 51,16 procent af de stemmeberettigede været ved valgstedet og i stemmeboksen. For resten af Morsø Kommune gælder det klokken 17.00 4.751 personer svarende til en valgdeltagelse på 52,90 procent. I alt er der 16.421 stemmeberettigede i Morsø Kommune. Ved valgstedet Sundby Forsamlingshus har 59,13% af de 460 borgere, som er tilknyttet stemmestedet, været i stemmeboksen klokken 17.00. I den anden ende af skalaen ligger Tæbring Forsamlingshus, hvor 46,67% af 465 borgere klokken 17.00 har været forbi stemmeboksen. Hans Ejnar Bertelsen (V) endte i 2013 med at vinde borgmesterkæden fra Lauge Larsen (A), da ’den nye dreng i klassen’ Demokratisk Balance overraskede og blev tredjestørste parti ved valget. Lauge Larsen havde i 2013 regnet med støtte fra Demokratisk Balances spidskandidat Michael Dahlgaard – tidligere SF – men lokallisten valgte i stedet at støtte Hans Ejnar Bertelsen. Siden valget har Lauge Larsen besluttet ikke at genopstille til kommunalbestyrelsen. Det samme gælder Michael Dahlgaard, der forlader politik for at hellige sig sit civile job som skoleleder i Nykøbing. Hvad skal Demokratisk Balance gøre uden deres stemmesluger? Og kan Venstre genvinde borgmesterposten, hvis lokallisten, der fik over 20 procent af stemmerne i 2013, får et dårligt valg? Følg med her på siden hjemmesiden hele valgaftenen.